Predkladacia správa

Ministerstvo pôdohospodárstva a rozvoja vidieka Slovenskej republiky vypracovalo návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 58/2013 Z. z. o odvodoch za odňatie a neoprávnený záber poľnohospodárskej pôdy v znení neskorších predpisov ako iniciatívny návrh.
Cieľom predkladaného návrhu je doplniť vylúčenie z platenia odvodov za trvalé odňatie poľnohospodárskej pôdy aj tie prípady významných investícií, kedy takýto záber poľnohospodárskej pôdy bude znamenať pre Slovenskú republiku prínos nepochybne významne vyšší ako strata zapríčinená takýmto záberom, v ktorých realizáciu investície bude zabezpečovať podnik so 100 % majetkovou účasťou štátu určený na túto činnosť podľa § 1 ods. 3 písm. b) zákona č. 175/1999 Z. z. o niektorých opatreniach týkajúcich sa prípravy významných investícií a o doplnení niektorých zákonov v znení neskorších predpisov.
Návrh sa predkladá do skráteného pripomienkového konania z dôvodu mimoriadnych okolností spočívajúcich v hrozbe značných hospodárskych škôd, ku ktorým by mohlo dôjsť, ak by nová právna úprava nemohla byť čo najskôr uplatnená v prebiehajúcich procesoch prípravy významných investícií. 
Dátum nadobudnutia účinnosti návrhu je navrhnutý tak, aby ho bolo možné čo najskôr uplatniť v procese prípravy významných investícií.
Návrh nariadenia vlády nebude predmetom vnútrokomunitárneho pripomienkového konania.
Návrh nariadenia vlády má negatívny aj pozitívny vplyv na rozpočet verejnej správy, nebude mať sociálne vplyvy, vplyv na životné prostredie a informatizáciu spoločnosti a má pozitívny vplyv aj na podnikateľské prostredie, nakoľko sa vytvoria podmienky pre podnikanie či už v hlavnej podnikateľskej činnosti tak aj v subdodávkach.
Návrh nariadenia vlády je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právne záväznými aktmi Európskej únie.
Návrh bol predmetom pripomienkového konania, ktorého výsledky sú uvedené vo vyhodnotení pripomienkového konania.
Návrh bol zaslaný na záverečné posúdenie vplyvov.